Puisto erottuu ilmakuvan keskellä.
**Töölönlahden puisto** (ruots. *Tölövikens park*) on Helsingin keskustassa Töölönlahden etelärannalla sijaitseva julkinen puisto. Se rajoittuu lännessä Hesperian puistoon, idässä päärataan ja etelässä Töölönlahdenkatuun. Puisto valmistui kesällä 2016 entisen Töölön tavara­rata­pihan paikalle muutamia vuosia sen jälkeen, kun Helsingin satamarata ja VR:n makasiinit olivat purettu. Töölönlahden puisto, kuten myös Eläintarhan alue Töölönlahden pohjoispuolella, voidaan laskea osaksi Helsingin keskuspuistoa.

Noin yhdeksän hehtaarin kokoisella alueella on oleskelunurmia, kuntoilupiste ja leikkipaikka. Puistoon on varattu paljon tyhjää tilaa erilaisten tapahtumien järjestämiselle. Puisto ei kuitenkaan ole kerännyt suurta suosiota: sen kävijämäärät ovat pienet ja sitä on kutsuttu muun muassa "peltomaiseksi" ja ankeaksi, ja sen on sanottu vaikuttavan läpikulkualueelta. Puiston nurmi on ollut huonossa kunnossa. Huonokuntoisuuteen vaikuttavat niin valkoposkihanhet kuin puistossa järjestettävät tapahtumat.

Näkymä etelään kohti Oodi-kirjastoa ja Kansalaistoria.
Vuonna 1997 luodun alkuperäisen suunnitelman mukaan puistoon olisi muun muassa rakennettu erilaisia teemapuistoja ja ruopattu kanava, jota olisi kutsuttu Kluuvinlahdeksi samalla paikalla 1800-luvulla sijainneen meren­lahden mukaan. Yli 60 miljoonan euron arvoista hanketta suurine ylläpitokustannuksineen pidettiin kuitenkin liian kalliina, ja vuonna 2014 puistosuunnitelma palautettiin uudelleen valmisteltavaksi. Lopulta puiston rakentamisesta maksettiin 5,8 miljoonaa euroa. Viralliselta statukseltaan Töölönlahden puisto on tilapäinen puisto. Puiston uusimista ainakaan alkuperäistä suunnitelmaa vastaavaksi ei kuitenkaan pidetä realistisena, sillä Helsingin kaupungin vuotuinen puistobudjetti on 20 miljoonaa euroa.

Töölönlahdenkadun ja Kansalaistorin välissä sijaitsee Töölönlahden puistoa pienempi Makasiinipuisto.

Katso myös
----------

* Kaisaniemen puisto pääradan itäpuolella
* Karamzininranta

Lähteet
-------

1. 1 2  Töölönlahdenpuisto Helsingin kaupunki. Viitattu 8.4.2024.
2. ↑  Jokinen, Riikka: Kuvat: Tältä näyttää uusi Töölönlahden puisto – "kaupunkilaisten keidas" *Vantaan Sanomat*.  8.6.2016. Viitattu 22.8.2022.
3. ↑  Kampinmalmin ja Töölön aluesuunnitelma 2017-2026 (PDF)  13.12.2016. Helsingin kaupunki. Viitattu 5.4.2023.
4. 1 2  Töölönlahden puisto *Betoni*. Viitattu 22.8.2022.
5. ↑  Lehtinen, Toni & Pellinen, Tapio: Helsinki teki Töölönlahden puistosta halpaversion – rakentaminen alkaisi jo tänä vuonna *Helsingin Sanomat*.  23.6.2014. Viitattu 22.8.2022.
6. 1 2  Rönnberg, Oskar: Töölönlahdelle rakennettiin kymmenen jalkapallokentän kokoinen puisto, jossa ei viihdy oikein kukaan *Helsingin Sanomat*.  12.7.2019. Viitattu 22.8.2022.
7. 1 2  Oksa, Ville: "Euroopan rumimmaksi" haukuttu puisto halutaan vihdoin korjata Helsingissä– vihreiden Pekka Sauri: "Nykyisellään ankea läpikulkukenttä" *Helsingin Uutiset*.  17.8.2023. Viitattu 4.9.2023.
8. ↑  Toivonen, Hannu: Helsingin paraatipaikalla oleva puisto on järkyttävässä kunnossa, eikä kaupunki voi asialle mitään – "Näyttää pellolta "*Helsingin Uutiset*.  15.5.2023. Viitattu 21.5.2023.
9. ↑  Jäärni, Clarissa: Harva tietää, että Helsingissä oli ennen useita järviä, jotka ovat nyt kadonneet *Yle*.  18.2.2021. Viitattu 4.4.2023.
10. ↑  Sinervä, Jukka: Töölönlahdelle rakennetaan miljoonia maksava väliaikainen puisto *Yle Uutiset*.  6.5.2014. Viitattu 22.8.2022.

Aiheesta muualla
----------------

* Kuvia tai muita tiedostoja aiheesta **Töölönlahden puisto** Wikimedia Commonsissa

* Kävelykierros: Töölönlahti täynnä kulttuuria ja tapahtumia (My Helsinki)